จับตา CHEWA รายได้ปี 60 โตเด่นเหนือความคาดหมาย หลังตุน backlog แน่น 1.5 พันลบ.
จับตา CHEWA รายได้ปี 60 โตเหนือความคาดหมาย หลังตุน backlog แน่น 1.5 พันลบ. กางแผนปี 61 เปิดตัว 5 โครงการใหม่ มูลค่าเกือบ 4 พันล้านบาท พร้อมตั้งเป้า 3 ปี ดันสัดส่วนโครงการบ้านเดี่ยวเป็น 45% จากปัจจุบัน 10%
9 ก.พ. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ของ บริษัท ชีวาทัย จำกัด (มหาชน) หรือ CHEWA หลังเข้าสู่ช่วงประกาศผลประกอบการประจำไตรมาส 4/60 และงวดปี 2560 โดยนักวิเคราะห์คาดว่า CHEWA จะมีแนวโน้มผลประกอบการในไตรมาส 4/60 ที่สดใสยาวไปอีก 2-3 ปี
นอกจากนี้ยังประเมินว่า CHEWA จะประกาศรายได้ไตรมาส 4/60 ที่ 1.20 พันล้านบาท ส่งผลให้ทั้งปีมีรายได้รวมแตะ 2 พันล้านบาท ซึ่งนับเป็นรายได้ที่เติบโตเหนือความคาดหมาย
โดยราคาหุ้น CHEWA ปิดตลาดวานนี้ (8 ก.พ.61) อยู่ที่ระดับ 1.46 บาท เพิ่มขึ้น 0.01 บาท หรือ 0.69% สูงสุดที่ระดับ 1.48 บาท ต่ำสุดที่ระดับ 1.46 บาท มูลค่าการซื้อขาย 4.10 ล้านบาท
ด้านนักวิเคราะห์ บล.เอเอสแอล ระบุว่า รายได้รวมในปี 2560 ของ CHEWA มีโอกาสแตะ 2 พันล้านบาท ตามเป้าหมายที่วางไว้ เนื่องจากมีการทยอยรับรู้รายได้จาก 2 โครงการ ประกอบด้วย 1.โครงการ ชีวาทัย เรสซิเดนท์ บางโพ มูลค่ารวม 1.04 พันล้านบาท ซึ่งมียอดจองแล้วกว่า 50% และมียอดโอนเป็น 30% ของยอดจอง และ 2. โครงการชีวาทัย เรสซิเดนท์ อโศก มูลค่ารวม 1.7 พันล้านบาท มียอดจองแล้ว 60% และเริ่มโอนได้ในเดือนต.ค.2560
ทั้งนี้ CHEWA มีกำไรสุทธิในช่วงไตรมาส 3/60 อยู่ที่ 33.64 ล้านบาท เพิ่มขึ้น 799.47% จากช่วงเดียวกันของปีก่อน เนื่องจากการฟื้นตัวของเศรษฐกิจในประเทศ ทำให้ตลาดอสังหาริมทรัพย์มีการปรับตัวครึ่งในช่วงครึ่งหลังของปีที่ผ่านมา ส่งผลให้รายได้จากการขายเพิ่มขึ้น 126.4% จากช่วงเดียวกันของปีก่อนมาอยู่ที่ 394.85 ล้านบาท จากโครงการที่รับรู้รายได้เพิ่มขึ้นทั้งโครงการชีวารมย์รังสิต ดอนเมือง และ โครงการชีวาทัยเรสซิเดนท์ บางโพ
นอกจากนี้ D/E ที่ค่อนข้างสูงในงวด 9 เดือนแรกปี 2560 อยู่ที่ 3.11 เท่า เพิ่มขึ้นจากปีก่อนที่ 2.15 เท่า รวมถึงมีการออกหุ้นกู้ 500 ล้านบาท มี cost อยู่ที่ 6.25% โดยมีการนำมาลงทุนพัฒนาที่ดินเพื่อเพิ่มศักยภาพการแข่งขันและรายได้ในอนาคต
ด้านนายบุญ ชุนเกียรติ กรรมการผู้จัดการ CHEWA เปิดเผยว่า แนวโน้มผลประกอบการปี 2560 คาดจะเติบโตดี โดยบริษัทจะมีการจัดประชุมคณะกรรมการบริษัท (บอร์ด) เพื่ออนุมัติงบการเงิน และแจ้งผลประกอบการภายในวันที่ 14 ก.พ.นี้
สำหรับในปี 2561 บริษัทวางเป้าจะมีรายได้ประมาณ 2,400 ล้านบาท เติบโตประมาณ 20% จากปี 2560 โดยมียอดขายรอโอน (Backlog) ประมาณ 1,500 ล้านบาท และมีแผนที่จะเปิดโครงการใหม่ จำนวน 5 โครงการ มูลค่ารวมกว่า 3,000 ล้านบาท ประกอบด้วย โครงการชีวา วัน พุทธมณฑล สาย 1 ขนาด 53 ยูนิต มูลค่า 1,200 ล้านบาท
โครงการชีวา โฮม ประชาอุทิศ 90 เป็นโครงการทาวน์โฮม ขนาด 391 ยูนิต มูลค่า 890 ล้านบาท โครงการชีวา โฮม รังสิต-คลอง 4 เป็นโครงการทาวน์โฮม ขนาด 275 ยูนิต มูลค่า 700 ล้านบาท, โครงการชีวาทัย เรสซิเดนท์ ทองหล่อ ขนาด 155 ยูนิต มูลค่า 950 ล้านบาท
อีกทั้ง ยังมีโครงการร่วมทุนกับพันธมิตรคอนโดแมน คือ โครงการชีวาฮาร์ต สุขุมวิท มูลค่า 180 ล้านบาท และชีวาฮาร์ต ทองหล่อ มูลค่า 270 ล้านบาท
นอกจากนี้ บริษัทมีแผนปรับสัดส่วนรายได้จากโครงการคอนโดมิเนียมและโครงการบ้านเดี่ยวให้อยู่ในระดับใกล้เคียงกัน โดยตั้งเป้าภายใน 3 ปี จะมีสัดส่วนรายได้จากโครงการคอนโดมิเนียมประมาณ 55% และโครงการบ้านเดี่ยวประมาณ 45% จากปัจจุบันที่มีสัดส่วนรายได้จากโครงการคอนโดมิเนียมประมาณ 90% และโครงการบ้านเดี่ยวประมาณ 10%